Tiener vas vir moord op tanteArgieffoto ’n Tienerseun het vandeesweek in die Smithfield-landdroshof in die Vrystaat verskyn in verband met die moord op sy tannie. Brig. Motansi Makhele, woordvoerder van die polisie, sê in ’n verklaring die 15-jarige seun het Donderdag in die hof verskyn vir ’n formele borgtogaansoek. Die aansoek is egter van die hand gewys. Volgens Makhele het nooddienswerkers die vrou Maandag langs ’n pad in die Smithfield-distrik aangetref. Sy en die verdagte het na bewering vroeër ’n woordewisseling oor ’n familie-aangeleentheid gehad, waarna die tiener haar aangerand het. Daar word vermoed dat sy op pad werk toe inmekaargesak het. Sy is later in ’n hospitaal oorlede. Die seun sal weer op 21 November op aanklag van moord in die hof verskyn. Hy bly in aanhouding. Die naam van die verdagte word in dié stadium weens sy ouderdom en verwantskap met die oorledene weerhou.